Ministrul Afacerilor Interne, Cătălin Predoiu, a prezentat concluziile Corpului de control după accidentul de la 2 Mai, luni, într-o conferință de presă, și a anunțat că va fi analizată posibilitatea de fi testați antidrog elevii la școală.
Ministrul de Interne a anunțat mai multe propuneri de măsuri, printre care și posibila testare antidrog a elevilor.
"Măsuri de prevenire a consumului de droguri în școli, subiect care va fi abordat în cadrul unui plan național comun de acțiune pentru siguranță școlară 2023-2024. Există acest plan. Am convocat deja o întâlnire cu Ministerul Educației, Ministerul Sănătății, Ministerul Dezvoltării, Lucrărilor Publice și Administrației, Muncă, Solidaritate Socială, Familie, Tineret, Egalitate de Șanse și Departamentul pentru Românii de Pretutindeni, la nivel de ministru. Voi participa personal. Mecanismul va viza în special lupta împotriva drogurilor, violenței și bullyingului în școli", a declarat Cătălin Predoiu.
"Ca element de noutate, intenționăm să constituim grupuri de acțiune la nivelul fiecărei unități de învățământ, formate din reprezentanți ai Ministerului Afacerilor Interne, ai unității de învățământ, precum și asociații de părinți și elevi. În sfârșit, analiza posibilității testării antidrog a elevilor de către personal medical calificat ce deservește unitatea de învățământ, în situația în care elevul manifestă vizibil comportament (…) caracteristic consumului de droguri, cu acordul părinților", a adăugat oficialul.